CELEX: 32021R2324
Language: ro
Date: 2021-08-23 00:00:00
Title: Regulamentul delegat (UE) 2021/2324 al Comisiei din 23 august 2021 de modificare a Regulamentului (UE) 2019/1241 al Parlamentului European și al Consiliului în ceea ce privește măsurile tehnice pentru anumite activități de pescuit de specii pelagice și demersale din Marea Celtică, Marea Irlandei și vestul Scoției

29.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 465/1
               
            
         REGULAMENTUL DELEGAT (UE) 2021/2324 AL COMISIEI
         din 23 august 2021
         de modificare a Regulamentului (UE) 2019/1241 al Parlamentului European și al Consiliului în ceea ce privește măsurile tehnice pentru anumite activități de pescuit de specii pelagice și demersale din Marea Celtică, Marea Irlandei și vestul Scoției
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006, (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (1), în special articolul 2 alineatul (2), articolul 10 alineatul (4) și articolul 15 alineatul (2),
         întrucât:
         
                     (1)
                  
                  
                     La 14 august 2019 a intrat în vigoare Regulamentul (UE) 2019/1241 („regulamentul privind măsurile tehnice”) referitor la măsurile de conservare a resurselor piscicole și la protecția ecosistemelor marine prin măsuri tehnice. Acesta stabilește în anexa VI dispoziții specifice privind măsurile tehnice stabilite la nivel regional pentru apele Uniunii din apele de nord-vest.
                  
               
                     (2)
                  
                  
                     Belgia, Spania, Franța, Irlanda și Țările de Jos au un interes direct în ceea ce privește gestionarea pescuitului în apele de nord-vest. Aceste state membre au prezentat o primă recomandare comună în mai 2020. Comitetul științific, tehnic și economic pentru pescuit (CSTEP) a evaluat recomandarea comună în iulie 2020. În urma avizului CSTEP, Comisia a invitat statele membre să alinieze recomandarea comună la evaluarea științifică. În consecință, statele membre au prezentat o recomandare comună revizuită la 14 decembrie 2020.
                  
               
                     (3)
                  
                  
                     Până la adoptarea măsurilor propuse în recomandarea comună printr-un act delegat, la articolele 15-17 din Regulamentul (UE) 2021/92 al Consiliului (2) au fost stabilite măsuri de remediere în sensul planului multianual pentru apele occidentale, care vizează reducerea capturilor accidentale de cod și merlan în Marea Celtică și în zonele adiacente, precum și măsuri tehnice suplimentare care vizează reducerea capturilor accidentale de specii din familia Gadidae în Marea Irlandei și în vestul Scoției. Aceste măsuri au fost legate funcțional de nivelurile TAC-urilor pentru speciile-țintă capturate în cadrul activităților de pescuit mixt, deoarece, în lipsa măsurilor respective, aceste niveluri ale TAC-urilor ar fi trebuit să fie reduse pentru a se permite refacerea stocurilor capturate accidental.
                  
               
                     (4)
                  
                  
                     O parte a apelor de nord-vest nu mai face parte din apele UE și, prin urmare, este necesar ca UE și Regatul Unit să desfășoare consultări cu privire la adoptarea unor măsuri comune. Deoarece UE și Regatul Unit nu au ajuns la un acord cu privire la măsurile tehnice aliniate legate funcțional, este necesar să se continue aplicarea măsurilor tehnice legate funcțional existente, stabilite la articolele 15-17 din Regulamentul (UE) 2021/92, care au permis stabilirea TAC-urilor pentru speciile-țintă la nivelurile propuse în regulamentul respectiv, fără a pune în pericol starea stocurilor de capturi accidentale inevitabile din apele Uniunii, și să se recunoască faptul că obținerea unui acord la începutul anului 2022 va fi o prioritate pentru UE. Orice măsuri tehnice stabilite de comun acord cu țările terțe pentru 2022 vor trebui să fie implementate în legislația UE prin intermediul cadrului juridic aplicabil.
                  
               
                     (5)
                  
                  
                     În paralel cu negocierile în curs cu Regatul Unit, statele membre în cauză, și anume Belgia, Spania, Franța, Irlanda și Țările de Jos, au prezentat o nouă recomandare comună la 30 aprilie 2021, care reproduce recomandarea comună prezentată în 2020, cu includerea unei noi specificații pentru diviziunea ICES 7a (Marea Irlandei). Această recomandare comună a propus menținerea acestor măsuri în vigoare, în condițiile în care nu s-a ajuns la un acord cu Regatul Unit.
                  
               
                     (6)
                  
                  
                     Prezentul regulament vizează încorporarea într-un singur act a dispozițiilor existente privind măsurile tehnice care au fost adoptate în trecut ca parte a planurilor privind aruncarea capturilor înapoi în mare pentru apele de nord-vest, a măsurilor tehnice corespunzătoare măsurilor stabilite la articolele 15-17 din Regulamentul (UE) 2021/92, precum și a unor măsuri privind o nouă unealtă de pescuit pentru Marea Irlandei, incluse în recomandarea comună din 2021.
                  
               
                     (7)
                  
                  
                     Măsurile prevăzute în prezentul regulament aplicabile apelor Uniunii urmăresc obiectivele stabilite la articolul 494 alineatul (1) și alineatul (2) din Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (3), și țin seama de principiile menționate la articolul 494 alineatul (3) din acordul respectiv. Acestea nu aduc atingere niciunei măsuri aplicabile în apele Regatului Unit al Marii Britanii și Irlandei de Nord.
                  
               
                     (8)
                  
                  
                     Pe baza informațiilor furnizate de statele membre, CSTEP a evaluat (4) (5) datele furnizate de grupurile regionale în sprijinul măsurilor tehnice incluse în recomandarea comună.
                  
               
                     (9)
                  
                  
                     Măsurile incluse în prezentul regulament au fost evaluate în conformitate cu articolul 2 alineatul (2) și cu articolele 15 și 18 din Regulamentul (UE) 2019/1241. Statele membre au furnizat date care demonstrează că propunerile respectă dispozițiile articolului 15 alineatele (4) și (5) din Regulamentul (UE) 2019/1241.
                  
               
                     (10)
                  
                  
                     Grupul de experți în domeniul pescuitului a fost consultat la 16 iulie 2021 cu privire la recomandarea comună.
                  
               
                     (11)
                  
                  
                     Recomandarea comună propunea măsuri specifice de reducere a capturilor accidentale de cod și merlan în Marea Celtică și în zonele adiacente, pe baza măsurilor de remediere aflate în vigoare în 2020 (6). Aceste măsuri specifice se referă la traule de fund și seine în diviziunile ICES 7f, 7g, partea din diviziunea 7h situată la nord de 49° 30′ latitudine nordică și partea din diviziunea 7j situată la nord de 49° 30′ latitudine nordică și la est de 11° longitudine vestică din apele Uniunii, precum și la navele care pescuiesc cu traule de fund ale căror capturi măsurate înainte de aruncarea capturilor înapoi în mare constau în proporție de cel puțin 20 % în eglefin. CSTEP a concluzionat (7) că uneltele propuse sunt mai selective decât măsurile descrise în Regulamentul (UE) 2019/1241. Prin urmare, măsurile propuse trebuie incluse în Regulamentul (UE) 2019/1241.
                  
               
                     (12)
                  
                  
                     Recomandarea comună a propus condiții specifice pentru Marea Celtică în ceea ce privește componența capturilor, în special atunci când capturile accidentale de cod nu depășesc 1,5 %. CSTEP este reticent în a stabili condiții bazate pe pragurile capturilor accidentale, având în vedere starea precară a stocurilor din aceste zone. Cu toate acestea, CSTEP a remarcat (8), de asemenea, că, chiar dacă limita privind capturile accidentale de cod de 1,5 % nu ar fi depășită în nicio campanie de pescuit, uneltele alternative specificate în recomandarea comună ar fi în continuare mai selective decât uneltele de referință din Regulamentul (UE) 2019/1241. Prin urmare, măsurile propuse trebuie incluse în Regulamentul (UE) 2019/1241.
                  
               
                     (13)
                  
                  
                     Recomandarea comună a sugerat măsuri tehnice specifice pentru traule de fund și seine în diviziunile ICES 7f-7k din apele Uniunii și în zona situată la vest de 5° longitudine vestică din diviziunea ICES 7e. CSTEP a concluzionat că aceste măsuri sunt mai selective decât măsurile propuse în Regulamentul (UE) 2019/1241. Prin urmare, aceste măsuri trebuie incluse în Regulamentul (UE) 2019/1241.
                  
               
                     (14)
                  
                  
                     Recomandarea comună a sugerat condiții specifice în Marea Celtică atunci când captura cuprinde mai mult de 30 % langustină. CSTEP a concluzionat (9) că, în general, opțiunile propuse sunt mai selective sau cel puțin echivalente cu uneltele specificate în derogările pentru pescuitul direcționat prevăzute în Regulamentul (UE) 2019/1241. În ceea ce privește sacul dublu al traulului, CSTEP a evaluat un studiu justificativ în rapoartele anterioare (10) și a concluzionat că, în principiu, acesta are potențialul de a reduce capturile accidentale de specii nedorite, menținând în același timp capturile de specii vizate. Statele membre trebuie să furnizeze specificații suplimentare pentru evaluarea CSTEP până la 1 mai 2022. Prin urmare, aceste măsuri trebuie incluse în Regulamentul (UE) 2019/1241.
                  
               
                     (15)
                  
                  
                     Recomandarea comună a sugerat condiții specifice în Marea Celtică atunci când capturile cuprind mai mult de 55 % merlan sau 55 % pește pescar, merluciu sau cardină albă combinate. Deși este reticent în a introduce condiții în ceea ce privește componența capturilor (11), CSTEP concluzionează că măsurile propuse continuă să fie mai selective decât nivelul de referință introdus de Regulamentul privind măsurile tehnice. Prin urmare, aceste măsuri trebuie incluse în Regulamentul (UE) 2019/1241.
                  
               
                     (16)
                  
                  
                     Recomandarea comună a sugerat măsuri tehnice specifice în vestul Scoției. CSTEP a concluzionat că este probabil ca uneltele propuse să îmbunătățească selectivitatea codului, eglefinului și merlanului. Prin urmare, aceste măsuri trebuie incluse în Regulamentul (UE) 2019/1241.
                  
               
                     (17)
                  
                  
                     Recomandarea comună a sugerat măsuri tehnice specifice în Marea Irlandei pentru traule de fund sau seine cu o dimensiune a ochiului de plasă al sacului traulului mai mare sau egală cu 70 mm și mai mică de 100 mm și cu capturi care cuprind peste 30 % langustină. CSTEP a concluzionat (12) că este probabil ca aceste unelte să reducă capturile de cod, eglefin și merlan în comparație cu măsurile prevăzute în Regulamentul privind măsurile tehnice. Prin urmare, aceste măsuri trebuie incluse în Regulamentul (UE) 2019/1241.
                  
               
                     (18)
                  
                  
                     Recomandarea comună a sugerat măsuri tehnice specifice în Marea Irlandei pentru navele cu o lungime totală mai mare sau egală cu 12 metri care operează cu traule de fund sau seine, cu specificități privind componența capturilor de eglefin, cod și vulpi și pisici de mare combinate. În general, CSTEP a considerat (13) (14) că uneltele propuse în recomandarea comună sunt mai selective decât uneltele descrise în Regulamentul privind măsurile tehnice. Prin urmare, aceste măsuri trebuie incluse în Regulamentul (UE) 2019/1241.
                  
               
                     (19)
                  
                  
                     Această recomandare comună include, pentru 2021, specificația pentru o unealtă de pescuit pentru traule de fund și seine în diviziunea ICES 7a (Marea Irlandei) pe baza unei selectivități echivalente cu cea a uneltelor de pescuit de referință stabilite prin Regulamentul (UE) 2019/1241 pentru zona și activitatea de pescuit în cauză. CSTEP a evaluat noile dovezi științifice care stau la baza modificării recomandării comune din iunie 2021, concluzionând că uneltele au caracteristici de selectivitate similare cu cele ale uneltelor de pescuit de referință.
                  
               
                     (20)
                  
                  
                     Recomandarea comună a propus armonizarea dimensiunii minime de referință pentru conservare (DMRC) pentru mai multe specii capturate în cadrul pescuitului recreativ în apele de nord-vest cu dimensiunea minimă de referință pentru conservare aplicabilă activităților de pescuit comercial. O serie de specii incluse în recomandarea comună pentru armonizarea DMRC sunt clasificate de ICES ca fiind epuizate sau ICES consideră că pescuitul recreativ are un impact semnificativ asupra mortalității prin pescuit globale a acestora. În plus, o serie din aceste specii se regăsesc din apele de sud-vest și Marea Nordului până în apele de nord-vest, iar în apele de sud-vest și în Marea Nordului DMRC pentru speciile respective au fost deja armonizate între pescuitul comercial și pescuitul recreativ. CSTEP a analizat datele furnizate și a concluzionat (15) că este probabil ca această măsură să consolideze protecția speciilor de puiet de pește marin. Prin urmare, aceste măsuri trebuie incluse în Regulamentul (UE) 2019/1241.
                  
               
                     (21)
                  
                  
                     În vederea optimizării modelelor de exploatare, a creșterii selectivității uneltelor de pescuit și a reducerii capturilor nedorite, este oportun, prin urmare, să se adopte măsurile tehnice prezentate de statele membre.
                  
               
                     (22)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor de pescuit și asupra activităților economice aferente, prezentul regulament trebuie să intre în vigoare imediat după publicare,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) 2019/1241 se modifică în conformitate cu anexa la prezentul regulament.
         
         
            Articolul 2
            Punctele 2 și 3 din anexă se aplică de la 30 decembrie 2021 până la 31 decembrie 2022.
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 23 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 198, 25.7.2019, p. 105.
         
            (2)  Regulamentul (UE) 2021/92 al Consiliului din 28 ianuarie 2021 de stabilire, pentru anul 2021, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 31, 29.1.2021, p. 31).
         
            (3)  JO L 149, 30.4.2021, p. 10.
         
            (4)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  JO L 25, 30.1.2020, p. 1.
         
            (7)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (8)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (9)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (10)  https://stecf.jrc.ec.europa.eu/documents/43805/2492225/STECF+19-08+-+Evaluation+LO+JRs.pdf/05619833-e6cb-484b-9fae-ec6b44c96092?version=1.0
         
            (11)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (12)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (13)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (14)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (15)  https://stecf.jrc.ec.europa.eu/documents/43805/2684997/STECF+PLEN+20-02.pdf
      
      
         
            ANEXĂ
            Anexa VI la Regulamentul (UE) 2019/1241 se modifică după cum urmează:
            
                        1.
                     
                     
                        Partea A se modifică după cum urmează:
                        
                                    (a)
                                 
                                 
                                    nota de subsol 6 se înlocuiește cu următorul text:
                                    
                                                „(6)
                                             
                                             
                                                Prin derogare de la articolul 15 din Regulamentul (UE) nr. 1380/2013, dimensiunile minime de referință pentru conservare pentru sardină, hamsie, hering, stavrid negru și macrou nu se aplică în limita a 10 % în greutate în viu din totalul capturii reținute la bord din fiecare dintre aceste specii.
                                                Procentajul de sardină, hamsie, hering, stavrid sau macrou subdimensionați se calculează ca proporția în greutate în viu a tuturor organismelor marine de la bord după sortare sau la debarcare.
                                                Procentajul poate fi calculat pe baza unuia sau a mai multor eșantioane reprezentative. Limita de 10 % nu se depășește în timpul transbordării, debarcării, transportului, depozitării, expunerii sau vânzării.”;
                                             
                                          
                              
                                    (b)
                                 
                                 
                                    textul de sub tabel se elimină;
                                 
                              
                                    (c)
                                 
                                 
                                    sub tabel se introduce următorul punct:
                                    
                                                „1.
                                             
                                             
                                                Dimensiunile minime de referință pentru conservare specificate în prezenta parte pentru cod (Gadus morhua), eglefin (Melanogrammus aeglefinus), cod saithe (Pollachius virens), polac (Pollachius pollachius), merluciu (Merluccius merluccius), cardină albă (Lepidorhombus spp.), limbă-de-mare (Solea spp.), cambulă de Baltica (Pleuronectes platessa), merlan (Merlangius merlangus), mihalț-de-mare (Molva molva), mihalț-de-mare albastru (Molva dypterygia), macrou (Scomber spp.), hering nordic (Clupea harengus), stavrid (Trachurus spp.), hamsie (Engraulis encrasicolus), biban (Dicentrarchus labrax), sardină (Sardina pilchardus) și pagel argintiu (Pagellus bogaraveo) se aplică pescuitului recreativ în apele de nord-vest.”
                                             
                                          
                              
                  
                        2.
                     
                     
                        În partea B, se adaugă următoarele puncte 1.3-1.6:
                        
                                    „1.3.
                                 
                                 
                                    Prezentul punct se aplică prin derogare de la punctele 1.1 și 1.2.
                                    
                                                1.3.1.
                                             
                                             
                                                Următoarele se aplică navelor care pescuiesc cu traule de fund și seine în diviziunile ICES 7f, 7g, în partea diviziunii 7h situată la nord de 49°30′ latitudine nordică și în partea diviziunii 7j situată la nord de 49°30′ latitudine nordică și la est de 11° longitudine vestică:
                                                
                                                            (a)
                                                         
                                                         
                                                            Navele care pescuiesc cu traule de fund sau seine utilizează unelte de pescuit cu una dintre următoarele dimensiuni ale ochiului de plasă:
                                                            
                                                                        (i)
                                                                     
                                                                     
                                                                        un sac al traulului cu dimensiunea ochiului de plasă de 110 mm, echipat cu un panou cu plasă cu ochiuri pătrate de 120 mm;
                                                                     
                                                                  
                                                                        (ii)
                                                                     
                                                                     
                                                                        un sac al traulului T90 cu dimensiunea ochiului de plasă de 100 mm;
                                                                     
                                                                  
                                                                        (iii)
                                                                     
                                                                     
                                                                        un sac al traulului cu dimensiunea ochiului de plasă de 120 mm;
                                                                     
                                                                  
                                                                        (iv)
                                                                     
                                                                     
                                                                        un sac al traulului cu dimensiunea ochiului de plasă de 100 mm, echipat cu un panou cu plasă cu ochiuri pătrate de 160 mm;
                                                                     
                                                                  
                                                      
                                                            (b)
                                                         
                                                         
                                                            în plus, navele care pescuiesc cu traule de fund ale căror capturi cântărite înainte de aruncarea capturilor înapoi în mare constau în proporție de cel puțin 20 % din eglefin utilizează:
                                                            
                                                                        (i)
                                                                     
                                                                     
                                                                        o unealtă de pescuit care este construită cu un spațiu de minimum un metru între linia de pescuit și echipamentul de la sol sau
                                                                     
                                                                  
                                                                        (ii)
                                                                     
                                                                     
                                                                        orice mijloace dovedite a fi cel puțin la fel de selective pentru evitarea codului, conform evaluării ICES sau a CSTEP, și care au fost aprobate de Comisie.
                                                                     
                                                                  
                                                      
                                          
                              Statele membre pot excepta de la aplicarea literei (b) navele de pescuit cu traule de fund ale căror capturi, cântărite înainte de orice aruncare înapoi în mare, constau în cod în proporție de mai puțin de 1,5 %, cu condiția ca navele respective să facă, pe mare, obiectul unei creșteri progresive a prezenței observatorilor până la nivelul de cel puțin 20 % din totalul campaniilor lor de pescuit. Statele membre care recurg la această exceptare raportează Comisiei în fiecare an, înainte de 1 decembrie, numărul și componența capturilor navelor care recurg la această dispoziție.
                        Statele membre pot excepta de la aplicarea literelor (a) și (b) navele care utilizează unelte alternative foarte selective, cu condiția ca atributele tehnice ale respectivelor unelte să aibă ca rezultat aceeași selectivitate sau o selectivitate mai mare ca uneltele specificate la literele respective și să conducă la capturi cu o proporție de cod mai mică de 1 %, conform unei evaluări efectuate de CSTEP. O astfel de unealtă sau un astfel de dispozitiv trebuie să respecte cerințele de la articolul 15 alineatul (4) și să aibă aprobarea Comisiei.
                        
                                    1.3.2.
                                 
                                 
                                    Prin derogare de la punctele 1.1, 1.2 și 1.3.1:
                                    
                                                (a)
                                             
                                             
                                                navele care utilizează traule de fund sau seine și ale căror capturi constau în langustină în proporție de peste 30 % folosesc una dintre următoarele unelte de pescuit:
                                                
                                                            (i)
                                                         
                                                         
                                                            panou cu plasă cu ochiuri pătrate de 300 mm; navele cu o lungime totală mai mică de 12 metri pot utiliza un panou cu plasă cu ochiuri pătrate de 200 mm;
                                                         
                                                      
                                                            (ii)
                                                         
                                                         
                                                            panou Seltra;
                                                         
                                                      
                                                            (iii)
                                                         
                                                         
                                                            sită de sortare cu un spațiu între bare de 35 mm sau un dispozitiv de selecție de tip sită (netgrid) similar;
                                                         
                                                      
                                                            (iv)
                                                         
                                                         
                                                            un sac al traulului cu dimensiunea ochiului de plasă de 100 mm, echipat cu un panou cu plasă cu ochiuri pătrate de 100 mm;
                                                         
                                                      
                                                            (v)
                                                         
                                                         
                                                            până la 31 iulie 2022, un sac al traulului dublu, cu sacul superior confecționat din plasă T90 cu dimensiunea ochiului de plasă de cel puțin 90 mm și echipat cu o plasă de sortare cu dimensiunea ochiului de plasă de cel mult 300 mm.
                                                         
                                                      
                                          Statele membre pot permite utilizarea dispozitivului menționat la punctul (v) până la sfârșitul lunii decembrie 2022, cu condiția ca atributele tehnice ale dispozitivului să aibă ca rezultat aceeași selectivitate sau o selectivitate mai mare ca celelalte unelte menționate la punctele 1.2 și 1.3.1, conform unei evaluări efectuate de CSTEP pe baza informațiilor furnizate de statele membre cel târziu la 1 mai 2022. Un astfel de dispozitiv trebuie să respecte cerințele de la articolul 15 alineatul (4) și să fie aprobat de Comisie;
                                    
                                                (b)
                                             
                                             
                                                navele care utilizează traule de fund sau seine și ale căror capturi constau în merlan în proporție de peste 55 % sau într-un amestec de pește-pescar, merluciu sau cardină albă în proporție de 55 % folosesc una dintre următoarele unelte de pescuit:
                                                
                                                            (i)
                                                         
                                                         
                                                            un sac al traulului cu dimensiunea ochiului de plasă de 100 mm, echipat cu un panou cu plasă cu ochiuri pătrate de 100 mm;
                                                         
                                                      
                                                            (ii)
                                                         
                                                         
                                                            un sac al traulului T 90 și o prelungire cu dimensiunea ochiului de plasă de 100 mm.
                                                         
                                                      
                                          
                              
                                    1.4.
                                 
                                 
                                    Punctele 1.4.1 și 1.4.2 se aplică prin derogare de la punctul 1.2.
                                    
                                                1.4.1.
                                             
                                             
                                                Următoarele se aplică navelor de pescuit care utilizează traule de fund sau seine în diviziunile ICES 6a și 5b, în apele Uniunii, la est de 12° V (vestul Scoției) în ceea ce privește activitățile de pescuit care vizează langustina (Nephrops norvegicus):
                                                
                                                            (a)
                                                         
                                                         
                                                            navele de pescuit utilizează un panou cu plasă cu ochiuri pătrate (cu poziționare) de cel puțin 300 mm pentru navele care utilizează un sac al traulului cu o dimensiune a ochiurilor mai mică de 100 mm; pentru navele cu o lungime totală mai mică de 12 m și/sau cu o putere a motorului de 200 kW sau mai mică, lungimea totală a panoului poate fi de 2 m și dimensiunea ochiurilor de 200 mm;
                                                         
                                                      
                                                            (b)
                                                         
                                                         
                                                            navele ale căror capturi constau în langustină în proporție de peste 30 % utilizează un panou cu plasă cu ochiuri pătrate (cu poziționare) de cel puțin 160 mm pentru navele care utilizează un sac al traulului cu o dimensiune a ochiului de plasă cuprinsă între 100 mm și 119 mm.
                                                         
                                                      Prin derogare de la punctul 1.4.1 literele (a) și (b), este permisă utilizarea unei unelte de pescuit alternative cu condiția ca aceasta să aibă ca rezultat o selectivitate cel puțin egală sau mai mare pentru cod, eglefin și merlan conform unei evaluări efectuate de CSTEP. O astfel de unealtă trebuie să respecte cerințele de la articolul 15 alineatul (4) și să fie aprobată de Comisie.
                                             
                                          
                                                1.4.2.
                                             
                                             
                                                Următoarele se aplică navelor de pescuit care utilizează traule de fund sau seine în diviziunea ICES 7a (Marea Irlandei):
                                                
                                                            (a)
                                                         
                                                         
                                                            navele care pescuiesc cu traule de fund sau seine cu dimensiunea ochiului de plasă al sacului mai mare sau egală cu 70 mm și mai mică de 100 mm, ale căror capturi constau în langustină în proporție de peste 30 %, utilizează una dintre următoarele unelte de pescuit:
                                                            
                                                                        (i)
                                                                     
                                                                     
                                                                        panou cu plasă cu ochiuri pătrate de 300 mm; navele cu o lungime totală mai mică de 12 metri pot utiliza un panou cu plasă cu ochiuri pătrate de 200 mm;
                                                                     
                                                                  
                                                                        (ii)
                                                                     
                                                                     
                                                                        panou Seltra;
                                                                     
                                                                  
                                                                        (iii)
                                                                     
                                                                     
                                                                        sită de sortare cu un spațiu între bare de 35 mm;
                                                                     
                                                                  
                                                                        (iv)
                                                                     
                                                                     
                                                                        dispozitiv de tip sită CEFAS;
                                                                     
                                                                  
                                                                        (v)
                                                                     
                                                                     
                                                                        traul flip-flap;
                                                                     
                                                                  
                                                      
                                                            (b)
                                                         
                                                         
                                                            navele cu o lungime totală mai mare sau egală cu 12 metri care pescuiesc cu traule de fund sau seine și ale căror capturi constau într-un amestec de eglefin, cod, vulpi și pisici de mare în proporție de peste 10 % utilizează un sac al traulului cu dimensiunea ochiului de plasă de 120 mm;
                                                         
                                                      
                                                            (c)
                                                         
                                                         
                                                            navele cu o lungime totală mai mare sau egală cu 12 m care pescuiesc cu traule de fund sau seine și ale căror capturi constau într-un amestec de eglefin, cod și vulpi și pisici de mare în proporție de mai puțin de 10 % utilizează un sac al traulului cu dimensiunea ochiului de plasă de 100 mm echipat cu un panou cu plasă cu ochiuri pătrate de 100 mm. Această dispoziție nu se aplică navelor care efectuează capturi din care peste 30 % sunt reprezentate de langustină sau peste 85 % sunt reprezentate de scoici-pieptene;
                                                         
                                                      
                                                            (d)
                                                         
                                                         
                                                            navele care pescuiesc cu traule de fund sau seine pot utiliza un sac al traulului T90 de 100 mm.
                                                         
                                                      
                                          
                              Prin derogare de la punctul 1.4.2 literele (a)-(d), este permisă utilizarea unei unelte de pescuit alternative cu condiția ca aceasta să aibă ca rezultat o selectivitate cel puțin egală sau mai mare pentru cod, eglefin și merlan. Aceste unelte trebuie să fie evaluate de CSTEP și aprobate de Comisie și trebuie să îndeplinească criteriile stabilite la articolul 15 alineatul (4).
                        
                                    1.5.
                                 
                                 
                                    Procentajele capturilor de la punctele 1.3 și 1.4 se calculează ca proporția în greutate în viu a tuturor resurselor biologice marine debarcate după fiecare campanie de pescuit, în conformitate cu articolul 15 din Regulamentul (UE) nr. 1380/2013 și cu articolul 27 alineatul (2) din prezentul regulament.
                                 
                              
                                    1.6
                                 
                                 
                                    Măsurile de la punctele 1.3-1.5 se aplică până la 31 decembrie 2022.”
                                 
                              
                  
                        3.
                     
                     
                        În partea C, se adaugă următoarele puncte:
                        
                                    „10.
                                 
                                 
                                    Restricții privind pescuitul cu traule de fund și seine în Marea Celtică
                                    
                                                10.1.
                                             
                                             
                                                Se interzice navelor să pescuiască cu traule de fund și seine în următoarele zone:
                                                
                                                            (a)
                                                         
                                                         
                                                            diviziunile ICES din zonele 7f-7k;
                                                         
                                                      
                                                            (b)
                                                         
                                                         
                                                            în zona situată la vest de 5° longitudine vestică în diviziunea ICES 7e și
                                                         
                                                      
                                                            (c)
                                                         
                                                         
                                                            în diviziunile ICES 7b și 7c.
                                                         
                                                      
                                          Această interdicție nu se aplică navelor în cazul în care:
                                    
                                                (i)
                                             
                                             
                                                utilizează un sac al traulului cu o dimensiune a ochiului de plasă de cel puțin 100 mm sau
                                             
                                          
                                                (ii)
                                             
                                             
                                                capturile lor accidentale de cod nu depășesc 1,5 %, conform evaluării CSTEP, atunci când pescuiesc în afara zonelor menționate în partea B punctul 1.3.
                                             
                                          
                              Prin derogare de la punctul (i), atunci când navele de pescuit operează în zonele specificate la punctul 10 alineatul (1) litera (c), acestea pot utiliza o unealtă de pescuit alternativă cu aceeași selectivitate sau cu o selectivitate mai mare ca cea asigurată de dimensiunea ochiului sacului de cel puțin 100 mm pentru pescuitul mixt de specii demersale, în conformitate cu o evaluare efectuată de CSTEP. O astfel de unealtă trebuie să respecte cerințele de la articolul 15 alineatul (4) și să fie aprobată de Comisie.
                        
                                    10.2.
                                 
                                 
                                    Măsurile de la punctul 10.1 se aplică până la 31 decembrie 2022.”